ಇಂದಿನಿಂದ ಸರಳ ಉರುಸ್ ಕಲಬುರ್ಗಿ: ಸೂಫಿ ಸಂತ ಖಾಜಾ ಬಂದಾ ನವಾಜ್ ಅವರ 617ನೇ ಉರುಸ್ ಜೂನ್ 27ರಿಂದ 29ರ ವರೆಗೆ ನಡೆಯಲಿದೆ. ಕೊರೊನಾ ವೈರಾಣು ಉಪಟಳದ ಕಾರಣ ಈ ಬಾರಿಯ ಕಾರ್ಯಕ್ರಮವನ್ನು ಸಂಕ್ಷಿಪ್ತವಾಗಿ ಆಚರಿಸಲು ನಿರ್ಧರಿಸಲಾಗಿದೆ. ಪ್ರತಿ ವರ್ಷ ನಡೆಯುತ್ತಿದ್ದ ಖಾಜಾ ಬಂದಾ ನವಾಜ್ ಅವರ ಉರುಸ್ ಅನ್ನು ಅನಿವಾರ್ಯ ಕಾರಣಗಳಿಂದ ಸರಳವಾಗಿ ಆಚರಿಸಬೇಕಾಗಿದೆ. ಕಳೆದ ಎರಡು ವರ್ಷಗಳಿಂದ ಇದನ್ನು ಹೀಗೇ ನಡೆಸುವುದು ಅನಿವಾರ್ಯವಾಗಿದೆ. ದೇಶದ ಎಲ್ಲೆಡೆ ಈಗಲೂ ಕೊರೊನಾ ಉಪಟಳ ಹೆಚ್ಚಿದೆ. ಉರುಸ್ಗೆ ದೇಶದ ಮೂಲೆಮೂಲೆಯಿಂದ ಅಪಾರ ಭಕ್ತರು ಬರುತ್ತಾರೆ. ಆಗ ವ್ಯಕ್ತಿಗತ ಅಂತರ ಕಾಯ್ದುಕೊಳ್ಳುವುದು ಸಾಧ್ಯವಾಗುವುದಿಲ್ಲ. ಜನರ ಆರೋಗ್ಯ ಗಮನದಲ್ಲಿ ಇಟ್ಟುಕೊಂಡು ಉರುಸ್, ಗಂಧದ ಮೆರವಣಿಗೆ, ಸೂಫಿ ಸಂತರ ಗ್ರಂಥಗಳ ಮೆರವಣಿಗೆ ಹಾಗೂ ತಿಂಗಳವರೆಗೆ ನಡೆಯುವ ಜಾತ್ರೆಯನ್ನು ಕೈಬಿಡಲಾಗಿದೆ ಎಂದು ದರ್ಗಾ ಮುಖ್ಯಸ್ಥರಾದ ಡಾ.ಸಯ್ಯದ್ ಶಾ ಗೇಸುದರಾಜ ಖುಸ್ರೊ ಹುಸೇನಿ ಅವರು ತಿಳಿಸಿದ್ದಾರೆ.ಕೋವಿಡ್ ಕುರಿತ ಎಲ್ಲಾ ಲೇಟೆಸ್ಟ್ ಅಪ್ಡೇಟ್ಸ್ ಓದಿ ಮೂರು ದಿನದ ಕಾರ್ಯಕ್ರಮಗಳೇನು?: ಜೂನ್ 27ರಂದು ಬೆಳಿಗ್ಗೆ 11ರಿಂದ ಸಂಜೆ 5.30ರವರೆಗೆ ನಿರಂತರ ಉಪನ್ಯಾಸಗಳು ನಡೆಯಲಿವೆ. ಮೌಲಾನಾ ಹಫೀಜ್ ಸೈಯದ್ ಅಹ್ಮದ್ ಘೋರಿ, ಹಜರತ್ ಮೌಲಾನಾ ಮುಫ್ತಿ ಖಲೀಲ್ ಅಹ್ಮದ್, ಮೌಲಾನಾ ಪ್ರೊ.ಬಡಿವುದ್ದೀನ್ ಸಬ್ರಿ ಅವರು ಉರುಸ್ನ ಮೊದಲ ದಿನದ ಉಪನ್ಯಾಸ ನೀಡುವರು. ಸಂಜೆ 5.30ಕ್ಕೆ ದರ್ಗಾ ಆವರಣದಲ್ಲಿಯೇ ಸಂದಲ್ ಮೆರವಣಿಗೆ ನಡೆಯಲಿದೆ. ತಡರಾತ್ರಿ 1.30ರವರೆಗೂ ಸಂದಲ್ನ ವಿವಿಧ ಕಾರ್ಯಕ್ರಮಗಳು ನಡೆಯಲಿವೆ. ಎರಡನೇ ದಿನವಾದ ಜೂನ್ 28ರಂದು ಮಧ್ಯಾಹ್ನ 1.45ಕ್ಕೆ ಮೌಲಾನಾ ಜಲೀಲ್ ಅಹ್ಮದ್ ಸಿದ್ದಿಕಿ, ಸಂಜೆ 5.45ಕ್ಕೆ ಮೌಲಾನಾ ಮುಫ್ತಿ ಹಫೀಜ್ ಸಯ್ಯದ್ ಅಬ್ದುಲ್ ರಾವೂಫ್ ಅವರಿಂದ ಖಾಜಾ ಬಂದಾ ನವಾಜರ ಅವತಾರಗಳ ಕುರಿತು ಉಪನ್ಯಾಸ ನಡೆಯಲಿದೆ. ಸಂಜೆ 7.30ರಿಂದ ತಡರಾತ್ರಿಯವರೆಗೂ ವಿವಿಧ ತಂಡಗಳಿಂದ ಸಂಗೀತ ಕಛೇರಿ ಮೆಹಫಿಲ್ ಆಯೋಜಿಸಲಾಗಿದೆ. ಮೂರನೇ ದಿನವಾದ ಜೂನ್ 29ರಂದು ವಿವಿಧ ವಿದ್ವಾಂಸರಿಂದ ನಾಲ್ಕು ಉಪನ್ಯಾಸ ಮಾಲೆಗಳು ಜರುಗಲಿವೆ. ರಾತ್ರಿ 9.30ರಿಂದ ಖಾಜಾ ಬಂದಾ ನವಾಜರ ಕುರಿತಾದ ಭಕ್ತಿಗೀತೆಗಳ ಮೆಹಫಿಲ್ ಸಮಾಗಮನ ನಡೆಯಲಿದೆ ಎಂದು ದರ್ಗಾದಪ್ರಕಟಣೆ ತಿಳಿಸಿದೆ. box1 ಜನರ ಪ್ರಾಣ ಎಲ್ಲಕ್ಕಿಂತ ದೊಡ್ಡದು ಜನರ ಪ್ರಾಣ ಎಲ್ಲಕ್ಕಿಂತ ದೊಡ್ಡದು ಮತ್ತು ಬೆಲೆಬಾಳುವಂಥದ್ದು. ಆದ್ದರಿಂದ ನಮ್ಮ ಸರ್ಕಾರಗಳು ನಮಗಾಗಿ ಮಾಡಿದ ಕಾನೂನುಗಳನ್ನು ನಾವು ಪಾಲಿಸಲೇಬೇಕು. ಈಗ ಜಿಲ್ಲೆಯಲ್ಲಿ ಕೊರೊನಾ ಪ್ರಕರಣಗಳ ಸಂಖ್ಯೆ ಕಡಿಮೆಯಾಗಿದ್ದು, ಸಮಾಧಾನದ ಸಂಗತಿ. ಆದರೆ, ಇದು ಸಾಲದು. ಈ ರೋಗ ಪೂರ್ಣ ಹೋಗಬೇಕು. ಅದಕ್ಕಾಗಿ ನಾವು ಮಾರ್ಗಸೂಚಿಗಳನ್ನು ಪಾಲಿಸಲೇಬೇಕು. ಹೀಗಾಗಿ, ಉರುಸ್ ಅನ್ನು ಸಂಕ್ಷಿಪ್ತವಾಗಿ ಆಚರಿಸುತ್ತಿದ್ದೇವೆ. ವಿಶೇಷವಾಗಿ ಖಾಜಾ ಬಂದಾ ನವಾಜ್ ಅವರ ಕುಟುಂಬ ವರ್ಗದವರು ಮಾತ್ರ ದರ್ಗಾದ ಒಳಗೇ ಸಾಂಪ್ರದಾಯಿಕ ಆಚರಣೆಗಳನ್ನು ನೆರವೇರಿಸುತ್ತೇವೆ ಎಂದು ದರ್ಗಾ ಮುಖ್ಯಸ್ಥರಾದ ಡಾ.ಸಯ್ಯದ್ ಶಾ ಗೇಸುದರಾಜ ಖುಸ್ರೊ ಹುಸೇನಿ ಅವರು ತಿಳಿಸಿದ್ದಾರೆ. ಎಲ್ಲ ಕಾರ್ಯಕ್ರಮ ಲೈವ್ ಪ್ರಸಾರ ದರ್ಗಾದ ಭಕ್ತರು ದೇಶದ ನಾನಭಾಗಗಳಲ್ಲಿ ಇದ್ದಾರೆ. ಅವರಿಗೆ ನಿರಾಸೆ ಆಗದಂತೆ ನೋಡಿಕೊಳ್ಳಲು ಉರುಸ್ ನಡೆಯುವು ಮೂರೂ ದಿನ ಎಲ್ಲ ಕಾರ್ಯಕ್ರಮಗಳನ್ನು ಯೂ ಟ್ಯೂಬ್ Khajabandanavaz urs ಹಾಗೂ ಫೇಸ್ಬುಕ್ KBNDargaofficial ಗಳಲ್ಲಿ ಲೈವ್ ಪ್ರಸಾರ ನೀಡಲಾಗುವುದು. ಭಕ್ತರು ದರ್ಗಾದತ್ತ ಬರಬಾರದು. ತಮ್ಮ ಮನೆಯಲ್ಲಿಯೇ ಪ್ರಾರ್ಥನೆ ಮಾಡಬೇಕು ಎಂದು ಅವರು ಮಾಹಿತಿ ನೀಡಿದ್ದಾರೆ.